Honderde miljoene se skade aan parlementsgebou aangerigKaapstad se brandbestryders is intussen vir hul dapperheid en flinke optrede geloof. (Foto: Stad Kaapstad) JP Smith, burgemeesterskomiteelid vir veiligheid en sekuriteit vir die Stad Kaapstad, sê skade weens ŉ reusebrand aan die historiese parlementsgebou kan “honderde miljoene rande” beloop. Volgens Smith was die temperatuur vroeër Maandag nog sowat 100 °C in sommige dele van die gebou wat dit moeilik maak om die presiese omvang van die skade te bepaal. Die koeëlvaste- en brandvaste vensters het heelwat hitte in die geraakte dele van die gebou gehou. Talle vrae word intussen gevra oor wat aanleiding gegee het tot ŉ tweede brand by die gebouekompleks in minder as ŉ jaar. In Maart verlede jaar het die Kaapstadse nooddienste die vlamme in bedwang gebring voordat dit te veel skade aangerig het. Die brand het toe in die Ou Volksraadgebou uitgebreek en verskeie kantore en komiteekamers is beskadig. Die vertrekke is boonop verder beskadig toe die outomatiese sproeierstelsel geaktiveer is om die brand te blus. Maroela Media het destyds berig die parlement het ook ŉ ondersoek gelas na die oorsaak van die brand. Die lyk of die jongste brand in naastenby dieselfde deel van die gebou ontstaan het. Samantha Graham-Maré, die DA se woordvoerder oor openbare werke en infrastruktuur, sê hoewel dit nog te vroeg is om te bespiegel oor of die brand verhoed kon word, moet vrae gevra word oor of die omvang van die skade beperk kon word. Graham-Maré sê die verslag – deur die parlement se brandvoorval-herstelspan – is ná verlede jaar se brand saamgestel en verskeie kwessies wat verband hou met die brandwaarskuwingstelsel, asook die brandbestrydingstoerusting, is daarin geïdentifiseer. Albei kwessies val onder die bestuur van die departement van openbare werke en infrastruktuur. Die verslag het bevind die bestaande rookverklikkers in die Ou Volksraadgebou is basies nutteloos en daar was duidelike aanbevelings in die verslag om sommige van die tekortkominge reg te stel. Pres. Cyril Ramaphosa besoek Sondag die brandende parlement. (Foto: Elmond Jiyane/GCIS) Graham-Maré sê sy is ná die eerste brand ook ingelig oor ŉ onafhanklike verslag deur ŉ eksterne ouditmaatskappy, BDO – “Review of Parliament’s Prestige Construction Projects” – wat in September verlede jaar afgehandel is. Ná ŉ geskrewe vraag aan Patricia de Lille, minister van openbare werke en infrastruktuur, het die minister die verslag aangevra en glo byna ŉ jaar ná die afhandeling daarvan ontvang. “Die minister het haar departement daarvan beskuldig dat hulle die verslag van haar weerhou – ŉ skokkende aanklag van die verhouding met amptenare in ŉ departement waarvoor sy verantwoordelik is. En ook ŉ gevaarlike situasie as dit gelei het tot die gebrek aan inwerkingstelling van die aanbevelings in die BDO-verslag.” Nadat sy ŉ afskrif van die verslag aangevra het, het die minister aangedui dat sy dit by die speaker van die parlement ingedien het en dat die interne konsultatiewe proses teen die einde van September verlede jaar afgehandel wou wees. “Die verslag het glo minstens 30 bevindings gehad wat gedui het op gevare in die kompleks, onder meer ŉ bevinding dat die brandbeskermingstelsels onvoldoende vir ŉ erfenisgebou is,” sê Graham-Maré. Sy sê sy het reeds deur verskeie kanale toegang tot die verslag gevra – onsuksesvol – en dat dit haar verhoed om haar oorsigrol uit te oefen. Die verslag moet nou bekend gemaak word en De Lille en haar departement moet verduidelik hoekom dit so lank gevat het om die verslag bekend te maak en moet antwoorde verskaf oor hul versuim om die aanbevelings in die verslag in werking te stel. “Hoewel die oorsaak van die brand nog vasgestel moet word, is die idee dat die omvang van die skade verminder kon word as die departement van openbare werke en infrastruktuur die aanbevelings in die onderskeie verslae in werking gestel het, ŉ bitter pil om te sluk. Skade aan die kompleks beloop na raming honderde miljoene rande. (Foto: Stad Kaapstad) “Daar was gelukkig geen lewensverlies nie. Volgende keer is ons dalk nie so gelukkig nie.” Alan Winde, premier van die Wes-Kaap, sê ook geen steen moet onaangeroer gelaat word om die oorsaak van die brand te bepaal nie. “Die nasionale parlement wat in Kaapstad gehuisves is nie net ŉ klomp geboue nie, dit is die tuiste van ons demokrasie wat ons moet versorg en beskerm.” Winde was Sondag saam met pres. Cyril Ramaphosa by die parlement om na die omvang van die skade te kyk. Winde het nes die president die stad se brandbestryders geloof vir hul vinnige en professionele reaksie om die situasie in bedwang te bring. “Die Wes-Kaapse regering gee dankbaar erkenning aan Kaapstad se brandbestryders vir hul vinnige reaksie en dapperheid,” sê die premier.